Rankont nan Vil Lond sou Kriz Siri a
Diplomat plis pase 10 peyi -pami yo genyen Lèzetazini- ap rankontre madi 22 oktòb la nan vil Lond pou yo abòde sitiyasyon an nan Siri
Nan vil Lond, kapital Lagrann Bretay, diplomat plis pase 10 peyi (pami yo genyen chèf diplomasi Lèzetazini, John Kerry) ap rankontre madi pou yo abòde mwayen pou yo mete sou pye yon konferans lapè pou peyi Siri –konferans ki te dwe dewoule depi lontan deja. Rankont sa a gen ladan n diplomat gwoup ki rele . Depi kèk tan deja, Sekretè Deta Kerry ap travay avèk kòlèg li nan peyi Larisi, Sergei Lavrov, epi anvwaye espesyal Nasyon Zini ak Lig Arab la, Lahkdar Brahimi, pou yo eseye fè aranjman ki nesesè pou konferans lapè a fèt, avèk objektif pou pèmèt 2 pati nan kriz la nan Siri (gouvènman an ak opozisyon an) negosye yon solisyon politik. Kèk moman anvan rankont Lond la te kòmanse, Misye Kerry te pale pou l di yon konferans konsa se yon bagay ijan. Sekretè Deta Kerry di : "Kantite refijye yo ap ogmante chak jou ; se menm bagay la pou kantite moun ki deplase anndan peyi a. Genyen plis destriksyon chak jou; e li posib pou tout Leta siryen an demanbre nèt devan je nou tout si nou pa ka jwenn yon solisyon negosye." Lidè opozisyon siryèn nan di yap boykote konferans lapè a, si Prezidan Bashar al-Assad pa bay demisyon n. Sepandan, Misye Assad di lap rete sou pouvwa a jiskaske manda li pran fen nan ane 2014 la, e li menm kapab ale dèyè yon lòt manda. Responsablite pou fikse yon dat pou konferans lapè a, tonbe sou do Nasyon Zini ak Misye Brahimi ki prezante yon tablo byen sonb sou jan sa ye sou teren an nan Siri pandan li tap abòde dosye a ak laprès pandan yon vizit tou kout nan Irak nan jounen lendi 21 oktòb la. Misye Brahimi di: “Kriz Siri a se yon kriz ki twò grav e twò danjere non sèlman pou pèp siryen an, men tou pou tout rejyon an e pou lemond antye. Mwen panse tout moun pwoblèm rejyon an konsène, dakò pou yo rekonèt se kriz ki pi grav ki egziste jounen jodi a nan lemond, paske li menase estabilite ak lapè mondyal. An fèt, kominote entènasyonal la an reta nan efò ki dwe fèt pou pote asistans bay pèp siryen an.” Rankont kap dewoule nan vil Lond la reyini arebò yon menm tab diplomat peyi sa yo : La Grann Bretay, Lejip, Lafrans, Lalmay, Itali, Jòdani, Katar, Arabi Sawoudit, Tiki, Lèzetazini ak Emira Arab Ini.